✽ Un flum di milions di euros, deviât in mil riui. Ma, in struc, sono coventâts? Sono rivâts a gjenerâ gnove economie? Domandis che si fasin un tic ducj cjalant i câs che a tegnin bot sul teritori de mont e no dome. La cuistion dai Albiercs difondûts, chê dai consorzis turistics tant che Carnia Welcome o societâts tant che Euroleader a stan fasint discuti e inrabiâ un grum di int. O stin fevelant di ents beneficiaris di une schirie di contribûts regjonâi, stanziaments nazionâi e finanziaments europeans che tai ultins dîs agns a son lâts par ristruturazions, gnovis costruzions, manifestazions, promozions. Tancj di chei bêçs che si fâs fadie a contâju ducj. Tachìn par esempli dai Albiercs difondûts, cheste tipologjie di ricetivitât nassude propit tes monts de Cjargne dopo il taramot su idee di Leonardo Zanier che a Maranzanis di Comelians al veve tacât a pensâ a un sisteme par recuperâ lis tantis cjasis lassadis bandonadis. Ae fin dai agns 90 si rive insom ai prins progjets, lis primis leçs e chescj albiercs a scomencin a vierzi lis lôr puartis…Sauris, Comelians, Sudri.
I NUMARS_ Il concet al è sempliç: il comun al met adun i privâts che a àn cjasis che si podaressin ristruturâ, al presente un progjet ai uficis di Triest, al partecipe al bant e se lu vinç al permet ai proprietaris di tirâ fin al 50% de spese sostignude pai lavôrs, cul vincul però che la cjase comedade e resti par almancul dîs agns al servizi dai turiscj. Tal 2006 a son cinc chei in vore par cuasi 500 puescj jet, 1.500 rivadis, 8 mil presincis e un tas di ocupazion des cjamaris dal 5,2% (“rivadis”: numar di clients, “presincis”: lis gnots che a son restâts ndr). Il model duncje al somearès rezi, la Regjon e continue a invistî, si preparin altris bants pe creazion di gnovis struturis e pal consolidament di chês esistentis. Di Forgjarie a Tarvis, di Claut a Paluce al è dut un moviment. E cussì si rive in dì di vuê a 20 Albiercs difondûts, cuasi 1.700 puescj jet e turiscj che ae fin dal 2014 a àn passât lis 43.700 presincis. Trops bêçs sono stâts spindûts? Intune cunvigne dal mês di Març promovude de Regjon a son stâts fats i conts: 23,7 milions di euros rivâts de Union Europeane plui centenârs di miârs di euros zontâts ogni an de Regjon pes Cooperativis di gjestion des struturis.
I PROBLEMIS_ E chi a tachin lis pucis. Lassant di bande lis polemics leadis ae inoportunitât che conseîrs regjonâi a sedin stâts presidents di cooperativis che a àn usufruît des palanchis de Regjon… Ma, cemût che si domande la int, va ben il contribût che al covente di incentîf a comedâ lis cjasis (e che al permet di fa zirâ la edilizie e l’artesanât…) però o sin intun mont dulà che il libar marcjât al dovarès regolâ il zûc. Cussì come che i albiercs tradizionâi a scuegnin sierâ i conts ae fin dal an cui unics provents de lôr ativitât, ancje pes cooperativis dai Albiercs difondûts al à di valê il stes principi. Invezit, an dopo an, par taponâ lis busis di belanç a son rivâts i jutoris de Regjon. E mighe gjugjulis. Disparitât di tratament che un grum di operadôrs turistics no sopuartin plui.
TAS DI OCUPAZION BAS_ Se a dut chest o zontìn il fat che il tas di ocupazion des cjamaris dopo un aument tal bieni 2007-2008 (ator dal 10%), al è tornât a calâ fin al 6% l’an passât, si pues intuî che forsit il zûc nol vâl masse la cjandele. E no stin a dismenteâsi che no dutis lis cjasis comedadis a continuin a ospitâ i turiscj. Cualchidun dai privâts, finît il vincul, lis dopre pai siei comuts.
Ma beçons, come che o disevin prime, a son rivâts ancje a altris ents dal teritori clamâts a fâ politichis turistichis par fâ cressi la economie dal teritori. Events, promozions, publicitât che dal sigûr a son coventâts par puartâ int, animâ i paîs, fâ cognossi la mont. Però ancje chi al tocje vê un control, elements che a testin la validitât di ce che al è stât fat e il rindiment dal invistiment. Un su dut al pues testemoneâ a favôr o cuintri: il dât des presincis turistichis tal teritori. Ce disial? Tal 2006 tra Cjargne e Tarvisian a jerin stadis 235 mil rivadis e plui di un milion e dusinte presincis. Tal 2014? 195 mil rivadis (mancul 17%) e 626 mil presincis (mancul 47%). O podìn tirâ in bal la crisi, il maltimp, dut ce che o volês. Al reste il fat che i conts no tornin propit… ❚
David Zanirato
Turisim e albiercs difondûts in mont............
✽ Un flum di milions di euros, deviât in mil riui. Ma, in struc, sono coventâts? Sono rivâts a gjenerâ gnove economie? Domandis che si fasin un tic ducj cjalant i câs che a tegnin bot sul teritori de mont e no dome. La cuistion dai Albiercs difondûts, chê dai consorzis turistics tant che Carnia Welcome o societâts tant che Euroleader a stan fasint discuti e inrabiâ un grum di int. O stin fevelant di ents beneficiaris di une schirie di contribûts regjonâi, stanziaments nazionâi e finanziaments europeans che tai ultins dîs agns a son lâts par ristruturazions, gnovis costruzions, manifestazions, promozions. Tancj di chei bêçs che si fâs fadie a contâju ducj. Tachìn par esempli dai Albiercs difondûts, cheste tipologjie di ricetivitât nassude propit tes monts de Cjargne dopo il taramot su idee di Leonardo Zanier che a Maranzanis di Comelians al veve tacât a pensâ a un sisteme par recuperâ lis tantis cjasis lassadis bandonadis. Ae fin dai agns 90 si rive insom ai prins progjets, lis primis leçs e chescj albiercs a scomencin a vierzi lis lôr puartis…Sauris, Comelians, Sudri.
fur_Latn fur_Latn fur_Latn fur_Latn fur_Latn zho_Hans fur_Latn fur_Latn